Broj: 711-I-2098-P-467-22/23-04-24

Zagreb, 22. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI), **u predmetu obveznika Ante Prkačina, OIB: ………………., zastupnika u Hrvatskom saboru**,na 25. sjednici održanoj 22. rujna 2023. godine, donosi sljedeću

**ODLUKU**

1. **Obveznik Ante Prkačin, zastupnik u Hrvatskom saboru, nepodnošenjem godišnje imovinske kartice za 2021. godinu do 31. siječnja 2022. godine, počinio je povredu odredbe članka 10. stavka 4. ZSSI-a.**
2. **Za povredu iz točke I. ove izreke, obvezniku Anti Prkačinu izriče se sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo da obveznik Ante Prkačin, zastupnik u Hrvatskom saboru, nije podnio imovinsku karticu povodom godišnje obveze podnošenja imovinske kartice za 2021. godinu.

Obzirom da obveznik obnaša dužnost zastupnika u Hrvatskom Saboru u mandatu koji je započeo od 22. srpnja 2020.godine, isti ima status obveznika sukladno članku 3. stavku 1. točki 3. ZSSI-a te je dužan postupati po odredbama ZSSI-a.

Kako je novi ZSSI stupio na snagu 25. prosinca 2021. godine, svim obveznicima koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest broj: 711-I-2209-R-269/21-01-18 od 28. prosinca 2021. godine, u kojoj ih je uputilo na obvezu podnošenja godišnje imovinske kartice za 2021. godinu, sukladno članku 10. stavku 4. ZSSI-a, uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar obveznika Povjerenstvo je utvrdilo da je obveznik podnio imovinsku karticu povodom stupanja na dužnost koju je Povjerenstvo zaprimilo dana 15. rujna 2020. godine te da je dana 02. veljače 2023. godine podnio imovinsku karticu povodom godišnje obveze podnošenja za 2022. godinu. Međutim, uvidom u navedeni registar također je utvrđeno da obveznik nije podnio imovinsku karticu za 2021. godinu do 31. siječnja 2022. godine.

Slijedom navedenog, Povjerenstvo je dana 28. ožujka 2023. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti broj: 711-I-648-Pp-467-22/23-02-24 te je ujedno obveznik pozvan da se u roku od 15 dana očituje na činjenična utvrđenja iz citirane obavijesti.

Na naprijed navedenu obavijest obveznik se nije očitovao, iako mu je ista uredno dostavljena dana 5. lipnja 2023. godine.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Budući je nesporno utvrđeno da obveznik Ante Prkačin nije podnio imovinsku karticu za 2021.godinu do 31. siječnja 2022 godine, počinio je povredu članka 10. stavka 4. ZSSI-a.

**Povjerenstvo pritom ističe kako je obveznik i nadalje u obvezi podnijeti imovinsku karticu za 2021. godinu te ga poziva da istu dostavi u što kraćem roku.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obvezniku izreklo sankciju opomene. Prilikom odmjeravanja vrste sankcije Povjerenstvo je uzelo u obzir činjenicu da je obveznik ispunio obvezu za 2022. godinu, odnosno podnio godišnju imovinsku karticu za navedenu godinu, čime su i Povjerenstvo i javnost stekli uvid u njegovo posljednje imovinsko stanje, slijedom čega smatra da je izricanje sankcije opomene svrsishodno obzirom na sve navedene okolnosti slučaja.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ante Prkačin, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana